Die NG Kerk gaan herbesin oor saamwoon [Archive] - Wendag - Debating Christianity and Religion Forum
Wendag - Debating Christianity and Religion Forum > Artikels & replieke > Artikels uit die media > Die NG Kerk gaan herbesin oor saamwoon
View Full Version : Die NG Kerk gaan herbesin oor saamwoon
29th November 2009, 23:37
"Ons verafgod dikwels die huwelik onnodig. Die huwelik is nie 'n goddelike instelling nie. Dit kan net heilig wees afhangende van hoe dit bestuur word."
- Rapport (http://www.rapport.co.za/Content/Suid-Afrika/Nuus/2315/44ba9cbb33a74f7fbc93eab238ece4a7/28-11-2009-11-11/NG_Kerk_kan_saamwoon_dalk_toelaat_)
6th December 2009, 08:56
'n Storm dreig in die NG Kerk oor saamwonery.
Dié kerkverband kan binne die volgende twee maande 'n nuwe voorstelbeleid oor saamwonery hê – iets wat tradisioneel onomwonde as sonde afgewys is.
Die gewilde prediker Angus Buchan het die afgelope paar jaar talle behoudende lidmate se mening saamgevat deur saamwonery onder meer as hoereerdery te beskryf.
'n Johannesburgse predikant het aan Rapport gesê 'n debat oor dié kwessie kan vir baie mense selfs meer emosioneel as die homoseksualiteit-debat van 'n paar jaar gelede wees.
Dr. James Kirkpatrick, Atlas-voorsitter, sê hulle wil einde Ja-nuarie 'n voorstelbeleid aan die algemene sinodale kommissie voorlê.
Die kommissie sal dan oor die pad vorentoe besluit. Die voorstelbeleid sal waarskynlik voor die volgende algemene sinode dien.
Dit gons in die NG Kerk nadat die amptelike lyfblad, Kerkbode, sy jongste voorblad aan dié kwessie afgestaan het. Saamwonery kom wyd onder (dikwels vrome) lidmate voor.
Heelwat lidmate, ook teoloë soos dr. Chris Jones, het aan Atlas geskryf om te vra dat die kerk 'n nuwe, minder veroordelende beleid formuleer. Jones meld spesifiek jong mense wat saamwoon en wat later wil trou en ouer mense wat dit om pensioenredes nie kan bekostig om te trou nie.
Kirkpatrick het Vrydag gesê hulle wys nou kenners aan om die kwessie te bestudeer. Die nuwe beleid moet verduidelik "hoekom ons tog graag sal wil hê dat paartjies in 'n huwelik ingaan, maar jy kan saamwoon nie sommer net aan losbandigheid gelykstel nie".
Prof. Adrio König, 'n teoloog wat wyd as 'n behoudende stem beskou word, meen die gesprek sal sinvol wees. Hy bied kursusse vir voornemende doop*ouers aan en "by elke doopvoorbereiding daag mense op wat nie getroud is nie en hul baba wil laat doop".
Hy raai sulke paartjies aan om eers te trou, maar hy glo die tyd is ryp dat die kerk die kompleksiteit van saamwoon weer bekyk. "Ek hoor dié gesprek al sedert die 1960's. Dit het onder ongelowiges begin, maar vind nou ook onder gelowiges plaas."
Volgens König is daar nie in die Bybel tekste wat ondubbelsinnig op die hedendaagse huwelik van toepassing is nie. "Die huwelik was destyds 'n ekonomiese reëling. Nou gaan dit oor liefde."
Heelwat NG kerklui is egter teen die kondonering van saamwoon gekant. Die moderator, prof. Piet Strauss, sê besinning oor etiese kwessies is altyd welkom, maar dit is onwaarskynlik dat die kerk seks buite die wetlike huwelik sal verdra. "In ons debat oor homoseksualiteit het ons gesê seks hoort binne die huwelik. Saamwoon is nie vir die kerk aanvaarbaar nie. Ek glo daar is genoeg Skrifgetuienis vir dié siening."
Strauss sê die waarde van die wetlike huwelik lê daarin dat 'n egpaar se verbintenis deur die breë gemeenskap erken word.
Uit Rapport (http://www.rapport.co.za/Content/Suid-Afrika/Nuus/2315/297f6598ce674851afe53b1abb8437c2/05-12-2009-10-30/Storm_in_Kerk_oor_saambly) dd 2009-12-05
8th December 2009, 08:08
Die huwelik is nie deur God ingestel
Die debat oor die huwelik wat die NG Kerk blykbaar op die tafel geplaas het, loop gevaar om deur wedersydse emosionele aanvalle oorheers te word.
Dit is helaas nie waarop enige argument gebou moet word nie.
Oor en weer beskuldigings en verdagmakery dien nie die doel van 'n argument nie. Stellings en gevolgtrekkings bou argumente.
God is in beheer en sal nie deur mense (kerke) beperk word in hoe Hy saamvoeg nie.
Die huwelik as instelling is deur die staat ingestel as 'n poging om die samelewing te orden en omdat die kerk aan die staat onderhewig was (is, soos die onlangse verlede aangetoon het) het die huweliksinstelling in die kerk neerslag gevind.
Om die kerk se onderdanigheid te regverdig, word 'n teks uit Genesis voorgehou asof dit sou beteken dat God nét in 'n huwelik saamvoeg.
Deur die eeue het die kerk in hierdie dwaalleer volhard. Die huwelik is nié 'n instelling van God soos wat die meeste kerke se huweliksformuliere graag aantoon nie en om hierdie rede alleen behoort die huwelik as enigste ruimte vir 'n seksuele verhouding nie as Bybelse norm aanvaar te word nie.
Net so is daar geen waarheid in om seksualiteit en die uitlewing van die seksuele buite die ruimte van 'n huwelik sonder meer as losbandigheid en hoerery af te maak nie.
Die oppervlakkige hantering van geselekteerde Bybelse tekste wat algemeen aangewend word om hierdie blindelingse gelykstelling te regverdig het meesal 'n heeltemal ander hermeneutiese betekenis.
Norme vir 'n seksuele verhouding moet op 'n dieper vlak gesoek word as bloot net om alles waaroor jy onkundig is of nie mee saamstem nie, as sonde te tipeer.
'n Seksuele verhouding is bedoel vir 'n vaste en langdurige verhouding waarin twee mense se liefde vir mekaar in intimiteit na vore kom, met ander woorde, in 'n verhouding waarin hulle verantwoordelikheid vir mekaar binne 'n liefdesverbond aanvaar.
Dit het met die juridiese huweliksluiting eintlik niks gemeen nie.
Uit Beeld (http://www.beeld.com/Content/MyBeeld/Briewe/1976/cc44e0a7af944f2495719370f8a55b24/08-12-2009-01-36/Die_huwelik_is_nie_deur_God_ingestel_) dd 2009-12-08